32004R0057
L 009/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 57/2004 НА СЪВЕТА
от 27 октомври 2003 година
за изменение на Решение 2002/602/ЕОВС на Комисията относно управлението на някои ограничения при вноса на някои стоманени продукти с произход Руската федерация
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133 от него,
като взе предвид предложението на Комисията,
като има предвид, че:
(1)
Споразумението за партньорство и сътрудничество между Европейските общности и техните държави-членки, от една страна, и Руската федерация, от друга страна (1), влезе в сила на 1 декември 1997.
(2)
Според член 21 от Споразумението за партньорство и сътрудничество търговията с продуктите на Европейската общност за въглища и стомана (наричана по-долу ЕОВС) се управляват от разпоредбите на част III с изключение на член 15 и от разпоредбите на споразумението.
(3)
На 9 юли 2002 г. ЕОВС и Руската федерация сключиха Споразумение относно търговията с някои стоманени продукти (2), одобрено от името на ЕОВС с Решение 2002/603/ЕОВС на Комисията (3).
(4)
Договорът за ЕОВС изтече на 23 юли 2002 г. Страните се договориха, че по силата на член 10, параграф 2 от гореспоменатото споразумение срокът му на действие ще бъде продължен и че всички права и задължения ще продължат да се прилагат след изтичането му.
(5)
Правителството на Руската федерация поиска съгласно член 3, параграф 3 от споразумението, да се прехвърлят известни количества от количествените лимити, неизползвани през 2002 г. За всяка група артикули разрешеното прехвърляне е както следва: 2 186 980 кг за група SА1, 10 802 830 кг за група SA1а, 4 200 000 кг за група SA2, 2 505 046 кг за група SA3, 0 за група SA4, 272 850 кг за група SВ1, 4 200 000 за група SB2 и 11 550 000 за група SB3.
(6)
Правителството на Руската федерация поиска съгласно член 3, параграф 4 от споразумението прехвърляне на 4 000 тона от групата продукти SB2 и 6 000 тона от групата продукти SB3 в групата продукти SA1а.
(7)
Страните започнаха консултации съгласно допълнителен протокол № 2 към гореспоменатото споразумение и се съгласиха, че е възможно да разширят продуктовата гама, обхваната от споразумението, и да включат групите продукти SA5 и SA6 чрез ново споразумение, с което да се измени предишното.
(8)
Общността одобри сключването на ново споразумение, което влезе в сила в деня на подписването му (4).
(9)
Необходимо е да се измени съответно Решение 2002/602/ЕОВС на Комисията относно управлението на някои ограничения при вноса на някои продукти от стомана с произход Руската федерация (5), за да се отчетат молбите за прехвърляне и новото споразумение,
ПРИЕ НАСТОЯЩИЯ РЕГЛАМЕНТ:
Член 1
Решение 2002/602/ЕОВС на Комисията се изменя, както следва:
1.
Приложение I се заменя с приложение I към настоящия регламент;
2.
Приложение IV се заменя с приложение II към настоящия регламент.
Член 2
Вносът в Общността на продуктите от групите SA5 и SA6, придружени с документ за наблюдение (6), издаден преди датата на влизане в сила на настоящия регламент, не е предмет на разрешителното за внос, посочено в Решение 2002/6002/ЕОВС на Комисията, по-специално в член 2 от него.
Член 3
Продуктите от групите SA5 и SA6, определени в приложение I, с произход Руската федерация и внесени в Общността от 1 януари 2003 г., се изваждат от съответните количествени лимити, определени в приложение II за 2003 г.
Член 4
Настоящият регламент влиза в сила на десетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 27 октомври 2003 година.